ہر ایک گھر میں دیا بھی جلے، اناج بھی ہو، ندا فضلی غزلیں
ہر ایک گھر میں دیا بھی جلے اناج بھی ہو 
اگر نہ ہو کہیں ایسا تو احتجاج بھی ہو 
رہے گی وعدوں میں کب تک اسیر خوشحالی 
ہر ایک بار ہی کل کیوں کبھی تو آج بھی ہو 
نہ کرتے شور شرابہ تو اور کیا کرتے 
تمہارے شہر میں کچھ اور کام کاج بھی ہو 
حکومتوں کو بدلنا تو کچھ محال نہیں 
حکومتیں جو بدلتا ہے وہ سماج بھی ہو 
بدل رہے ہیں کئی آدمی درندوں میں 
مرض پرانا ہے اس کا نیا علاج بھی ہو 
اکیلے غم سے نئی شاعری نہیں ہوتی 
زبان میرؔ میں غالبؔ کا امتزاج بھی ہو